شوال کے روزے

شوال کے روزے سے مراد عید الفطر کے بعد ماہِ شوال میں رکھے جانے والے چھ نفلی روزے ہیں۔ نبی کریم ﷺ نے فرمایا کہ جس شخص نے رمضان کے روزے رکھے اور پھر اس کے بعد شوال کے چھ روزے رکھے تو اسے پورے سال کے روزوں کا ثواب ملتا ہے، کیونکہ ہر نیکی کا اجر دس گنا ہوتا ہے۔ یہ روزے عید الفطر کے دن کے بعد رکھے جاتے ہیں، کیونکہ عید کے دن روزہ رکھنا حرام ہے۔ شوال کے یہ چھ روزے مسلسل بھی رکھے جا سکتے ہیں اور الگ الگ دنوں میں بھی اور انھیں رمضان کی قضا کے بعد رکھنا بہتر سمجھا جاتا ہے۔ یہ نفلی عبادت ہے، واجب نہیں، لیکن اس کی بڑی فضیلت بیان کی گئی ہے۔

 اہمیت 
شوال کا مہینہ رمضان کے فوراً بعد آتا ہے، جب مسلمان پورے تیس دن روزہ رکھتے ہیں۔ احادیث کے مطابق رمضان کے روزے دس مہینوں کے برابر اجر رکھتے ہیں اور اگر اس کے بعد شوال کے چھ روزے بھی رکھ لیے جائیں تو یہ مزید دو مہینوں کے برابر ثواب کا باعث بنتے ہیں، یوں گویا پورے سال کے روزوں کا اجر حاصل ہو جاتا ہے۔ نبی کریم ﷺ نے فرمایا کہ رمضان کے روزے دس مہینوں کے برابر اور شوال کے چھ روزے دو مہینوں کے برابر ہیں اور اس طرح یہ پورے سال کے روزوں کے مساوی ہو جاتے ہیں۔شوال کے روزے عظیم اجر و برکت کا سبب ہیں اور رمضان میں عبادت کے دوران ہونے والی کوتاہیوں کی تلافی کا ذریعہ بنتے ہیں۔ یہ روزے رمضان کے چھوٹے ہوئے فرض روزوں کا بدل نہیں بلکہ نفلی عبادت ہیں، جبکہ قضا روزوں یا کفارہ/فدیہ کی ادائیگی الگ حکم رکھتی ہے۔ شوال کے چھ روزے مسلسل بھی رکھے جا سکتے ہیں اور الگ الگ بھی۔ بعض لوگ عید کے فوراً بعد مسلسل رکھتے ہیں، جبکہ بعض کے نزدیک مہینے کے کسی بھی چھ دن رکھنا کافی ہے۔ ایک طریقہ یہ بھی ہے کہ ایامِ بیض (ہر اسلامی مہینے کی 13، 14 اور 15 تاریخ) کے روزے رکھے جائیں اور باقی تین دن اس سے پہلے یا بعد میں مکمل کیے جائیں۔

شوال میں روزے رکھنے کے ساتھ ساتھ رمضان میں اپنائی گئی نیک عادات کو جاری رکھنا بھی ضروری ہے، جیسے صدقہ و خیرات، قرآنِ کریم کی تلاوت اور نماز کی پابندی۔ روزہ انسان کو صبر، ضبطِ نفس اور دوسروں کے ساتھ حسنِ سلوک کی تربیت دیتا ہے اور یہ خوبیاں شوال اور اس کے بعد بھی برقرار رہنی چاہئیں۔ شوال کے روزے اس بات کی علامت ہیں کہ اللہ تعالیٰ نے رمضان کی عبادت قبول فرمائی، کیونکہ ایک نیکی کے بعد دوسری نیکی کرنا قبولیت کی نشانی ہے۔ اسی طرح صدقہ و خیرات کرنا بھی باعثِ اجر ہے اور اس مہینے میں خیر کے کام جاری رکھنا اللہ کی نعمتوں پر شکر ادا کرنے کا بہترین طریقہ ہے۔

ایک سائنسی تحقیق جو شوال کے نفلی روزے رکھنے پر کی گئی ہے، خاص طور پر ٹائپ 2 ذیابیطس (T2D) میں مبتلا افراد کے معاملے میں چونکا دینے والے انکشافات دیکھے گئے۔ مطالعے میں 2020ء اور 2022ء کے روزہ دار ذیابیطیس کے مریضوں کے عالمی ڈیٹا کے ذریعے تجزیہ کیا گیا کہ جو یہ ڈائیبیٹیس کے مریض رمضان کے بعد شوال میں نفلی روزے رکھتے ہیں ان کی خصوصیات کیا ہیں اور ان کے روزے کے تجربات کیسے مختلف ہیں۔ نتائج سے پتا چلا کہ تقریباً ایک تہائی ایسے مریض ہیں جو رمضان کے بعد شوال کے نفلی روزے بھی رکھتے ہیں اور یہ افراد عموماً باقاعدہ روزہ رکھنے، خود خون میں شکر چیک کرنے کی پابندی اور ہلکی علامات والے واقعات جیسے کم ہائپوگلیسیمیا جیسے تجربات کے ساتھ رمضان گزار چکے ہیں۔ اس مطالعے سے ظاہر ہوتا ہے کہ شوال کے نفلی روزے رکھنے والوں کے رمضان کے دوران بہتر انتظام اور خود نگرانی کے رجحانات زیادہ ہیں، لیکن چونکہ مطالعہ کی معلومات صرف رمضان کے تجربات پر مبنی ہیں، اس لیے شوال کے روزوں کے براہِ راست طبی اثرات پر حتمی نتائج نہیں نکالے جا سکتے۔

 حوالہ جات 

زمرہ:روزہ